
SIA “ŪDEKA”

Vides aizsardzības un
reģionālās attīstības ministrijai



Par piemērojamu regulējumu notekūdeņu izvada pārbūvei

[1] Ekonomikas ministrija ir izskatījusi SIA “ŪDEKA” 16.04.2024. vēstuli Nr.1-08/88 par piemērojamu regulējumu notekūdeņu izvada pārbūvei. No iepriekš minētajā vēstulē ietvertās informācijas izriet, ka tiek plānots pārbūvēt esošo kanalizācijas izvadu, kas sākas uz sauszemes un atrodas arī uz gultnes iekšējās jūras ūdeņu teritorijā.

[2] Vides aizsardzības un reģionālās attīstības ministrija 20.05.2024. vēstulē Nr.1.17-2/3134 ir norādījusi, ka notekūdeņu izvada Baltijas jūrā plānotajai pārbūvei nav jāpiemēro Ministru kabineta 14.10.2014. noteikumi Nr.631 “Latvijas Republikas iekšējo jūras ūdeņu, teritoriālās jūras un ekskluzīvās ekonomiskās zonas būvju būvnoteikumi”, jo saskaņā ar minēto noteikumu 2.3. apakšpunktu vides aizsardzībai paredzētajām būvēm minētie noteikumi netiek piemēroti (šādām būvēm ir izņēmuma statuss). Vides aizsardzības un reģionālās attīstības ministrijas ieskatā pirmšķietami būtu pamērojami Ministru kabineta 09.05.2017. noteikumu Nr. 253 “Atsevišķu inženierbūvju būvnoteikumi” nosacījumi un prasības. Ekonomikas ministrija šādam Vides aizsardzības un reģionālās attīstības ministrijas viedoklim var piekrist, ņemot vērā, ka Vides aizsardzības un reģionālās attīstības ministrijas kompetenci jūras vides aizsardzības un pārvaldības jautājumos. Tomēr, atklāts paliek jautājums par Jūras vides aizsardzības un pārvaldības likuma piemērošanu attiecībā uz konkrētajiem būvdarbiem.

[3] Saskaņā ar Ūdenssaimniecības pakalpojumu likuma 11.pantu pirmo daļu ūdenssaimniecības pakalpojumu sniedzējam ir tiesības izmantot jebkuru zemi par atlīdzību, kas tās īpašniekam noteikta saskaņā ar Ūdenssaimniecības pakalpojumu likuma 4.panta 5.punktu, ja:
1) zemi izmanto centralizētās ūdensapgādes vai centralizētās kanalizācijas sistēmas vai tās daļas (turpmāk — ūdenssaimniecības objekts) ierīkošanai;
2) veicot pārbūvi, palielinās ūdenssaimniecības objekts un zemes platība, kuru šis objekts aizņem.
Ūdenssaimniecības pakalpojumu likums neizdala zemes zem jebkuriem ūdeņiem, kā atsevišķu gadījumu. 

[4] Ciktāl tas ir zināms Ekonomikas ministrijai, pašvaldības SIA ”ŪDEKA” ir uzskatāma par ūdenssaimniecības pakalpojumu sniedzēju attiecīgā likuma izpratnē. Ūdenssaimniecības pakalpojumu likums tika pieņemts 18.06.2015. un tas stājās spēkā 01.01.2016. Proti, Ūdenssaimniecības pakalpojumu likums tika pieņemts pēc Jūras vides aizsardzības un pārvaldības likuma (pieņemts 28.10.2010.). Ja konstatē pretrunu starp vienāda juridiska spēka tiesību normām, piemēro jaunāko tiesību normu (noteicošais ir tiesību normas pieņemšanas datums). Papildus, ja konstatē pretrunu starp vienāda juridiska spēka vispārējo un speciālo tiesību normu, vispārējo tiesību normu piemēro tiktāl, ciktāl to neierobežo speciālā tiesību norma (sk. Oficiālo publikāciju un tiesiskās informācijas likuma 9.panta sestās daļas 2. un 3.punktu).

No Jūras vides aizsardzības un pārvaldības likuma 19.panta otrās daļas 7.punkta izriet, ka Ministru kabineta atļauja vai licence ir nepieciešama zemūdens cauruļvadu ierīkošanai jūrā. Šī Ministru kabineta atļauja (licence) faktiski ir uzskatāma par valsts kā attiecīgās teritorijas īpašnieka piekrišanu noteiktu darbību veikšanai un tiesību piešķiršanai uz noteiktu teritoriju. Šis likums nosaka vispārējo kārtību jebkādu darbību veikšanai jūrā. 

Kā jau tas tika minēts iepriekš, attiecīgais notekūdeņu izvads atradīsies jūrā. Ekonomikas ministrijas ieskatā Ūdenssaimniecības pakalpojumu likuma 11.pantu pirmajā daļā ietvertais regulējums ir speciālais regulējums, pietam tas ir jaunāks regulējums, un likumdevējs ir jau piešķīris tiesības ūdenssaimniecības pakalpojumu sniedzējamam izmantot jebkuru zemi, bez jebkāda ierobežojumu attiecībā uz zemēm zem ūdeņiem, tai skaitā jūrās. Skatoties no šāda aspekta, Ekonomikas ministrijas ieskatā, ūdenssaimniecības pakalpojumu sniedzējam ir jau piešķirtas tiesības izmantot zemi zem jūras ūdeņiem centralizētās ūdensapgādes vai centralizētās kanalizācijas sistēmas vai tās daļas ierīkošanai vai tās pārbūvei. Līdz ar to, atkrīt jautājums par nepieciešamību iegūt tiesības uz zemi zem jūras ūdeņiem, lai veiktu attiecīgos būvdarbus. Tomēr, paliek atklāts jautājums par nepieciešamību attiecīgo būvniecības ieceri saskaņot ar valsti (Ministru kabinetu) kā attiecīgās zemes īpašnieku.

Saskaņā ar Ūdenssaimniecības pakalpojumu likuma 11.panta trešās daļas 1. un 3.punktu ūdenssaimniecības pakalpojumu sniedzējam ir tiesības saskaņošanas procedūru ar zemes īpašnieku aizstāt ar zemes īpašnieka informēšanu, ja ūdenssaimniecības objekts tiek ierīkots aizsargjoslā gar ūdensvadu vai kanalizācijas tīkliem un pēc tā ierīkošanas aizsargjoslas platums palielinās ne vairāk kā par 10 procentiem vai ūdenssaimniecības objekta ierīkošana paredzēta vietējās pašvaldības teritorijas plānojumā, detālplānojumā vai lokālplānojumā. No Ekonomikas ministrijas rīcībā esošās informācijas par plānotā notekūdeņu izvada būvdarbiem ir redzams, ka tas daļā, kas ir zem jūras ūdeņiem, tiks nojaukts, un tiks ierīkots jauns šī izvada atzars no jauna blakus līdzšinējai šī izvada trasei (1-5 m robežās), veicot attiecīgās izvada pārbūvi. Ekonomikas ministrijas rīcībā nav informācija, ka attiecīgā izvada pārbūve būtu paredzēta Ventspils pilsētas teritorijas plānojumā. Ņemot vērā pārbūvējamā izvada trases izmaiņas, līdz 5 m, būtu pamats piemērot Ūdenssaimniecības pakalpojumu likuma 11.panta trešās daļas 3.punkta vai Aizsargjoslu likuma 35.panta otrās daļas izņēmumu, jo būvdarbi tiks veikti esošā tīkla aizsargjoslā (5 m). Līdz ar to, attiecīgo būvniecības ieceri nebūtu jāsaskaņo ar zemes īpašnieku. 

[4] Ņemot vērā, ka Zemes pārvaldības likuma, Jūras vides aizsardzības un pārvaldības likumu un Ūdenssaimniecības pakalpojumu likumu izstrādāja Vides aizsardzības un reģionālās attīstības ministrija, Ekonomikas ministrija lūdz Vides aizsardzības un reģionālās attīstības ministriju līdz 07.06.2024. apstiprināt, ka tā pareizi ir sapratusi Ūdenssaimniecības pakalpojumu likuma 11.pantā ietverto regulējumu. Par atbildi lūdzam paziņot arī SIA ”ŪDEKA”.


Valsts sekretāra vietnieka pienākumu izpildītāja,
Būvniecības politikas departamenta direktore				Olga Feldmane

